Njeswačidło (LR/SN). Mjeztym 14. muzejowy swjedźeń wotměchu minjenu njedźelu w Njeswačidle. Byrnjež tež w druhich wsach mejemjetanja a lětnje zabawy wabili, je wjele wopytowarjow přeprošenje do Njeswačidła sćěhowało. Dujerjo kapały Morawscy wagabundźa starachu so cyłe popołdnjo wo lóštnu zabawu. Skupina šulskich dźěći, kotrež so na cyłodnjowskim poskitku za rejwanje wobdźěleja, wobkuzła hosći z jara zajimawymi rejkami.
Na woblubowanych wikach rjemjesła a přemysła bě lětsa 35 rjemjeslnikow. Woni prezentowachu so na Parkowej kaž tež na Lehmannec a Róblec statokomaj. Wšudźe knježeše přijomna atmosfera. Mjez druhim wobdźělichu so zaso rězbar z rjećazowej piłu, skupina studnjetwarcow kaž tež Budyski zhotowjer powjazow. Pola njeho móžachu sej dźěći na wosebitym nastroju sami powjaz zhotowić. Hižo wjacore lěta je polstrowar Handrij Kral z Kamjeneje na tutych wikach pódla.
szl_Latn szl_Latn